Hond wat sjokolade eet, kry ‘lewensreddende operasie’Die bekende Oreo-advertensie waarsku nie verniet teen sjokolade vir honde nie. ŉ Staffie van Plymouth in Engeland het by die dood omgedraai nadat hy ses pakkies sjokolademunte verslind het. Hugo se baas, Arnie, moes met hom veearts toe jaag toe hy terugkom van die winkel en sien dat leë sjokoladepapiertjies oor die vloer gestrooi lê. “Dit het eers gelyk of Hugo niks makeer nie, maar ek het bekommerd geraak toe hy begin opgooi,” het Arnie aan BBC gesê. Die hond het ŉ toeval gekry en Arnie is met Hugo na die PDSA-dierehospitaal toe, waar hy inderhaas geopereer is. “X-strale het gewys Hugo se maag is vol foelie van die sjokolade-omhulsels en die veearts sou dit onder verdowing moes uithaal,” verduidelik Arnie. Donna Southwould, ŉ diereverpleegster by PDSA, het gesê Hugo was baie gelukkig om te oorleef, aangesien die veeartsspan ŉ hele paar keer gedink het hy gaan dit nie maak nie. “Hugo is nog nie buite gevaar nie, maar sterk darem tuis aan en is op pad om ten volle te herstel.” Arnie sê dis ŉ Kersfees-wonderwerk om die hond weer tuis te hê. Volgens PDSA moet honde liefs wegbly van sjokolade, maalvleispasteie, uie, rosyntjies, druiwe en sommige neute.